Nu vil TomTom advare dig mod fotofælder

Den detroniserede hollandske GPS-konge Tomtom, der for mange stadig vækker minder om GPS’er med sugekop og monotone stemmer, har nu lanceret et nyt produkt med et langt mere diskret twist. Det hedder Tom by TomTom – og det skal holde bilister opdateret om fartkontroller, ulykker og vejarbejde, uden at stjæle opmærksomheden fra vejen.

I stedet for at tale til dig eller vise et kort, kommunikerer Tom via lys og lyd. En lille LED-enhed på instrumentbrættet blinker og bipper, når du nærmer dig en fotofælde eller et pludseligt trafikproblem. Ingen skærm, ingen stemme – kun de nødvendige signaler for at få dig til at reagere i tide.

Fungerer sammen med en gratis app

Selve enheden fungerer i samspil med TomTom-appen, som kan hentes gratis til både Android og iPhone. App’en kører i baggrunden og leverer realtidsdata om trafik og fartfælder direkte til enheden. Den er bygget på TomToms enorme datanetværk, der dagligt samler informationer fra over 600 millioner opkoblede køretøjer verden over.

For dem, der stadig ønsker klassisk navigation, kan app’en også bruges som fuld GPS med opdaterede kort, hastighedsgrænser og rutevejledning.

Efter år i skyggen af Google Maps og Apple Maps forsøger TomTom nu at genvinde relevans med produkter, der ikke nødvendigvis konkurrerer på skærme og stemmer – men på ro og sikkerhed bag rattet.

Og i en tid, hvor fartkontrollerne næsten står tættere end ladestandere på motorvejen, kan det vise sig at være et veltimet comeback.

Tom by TomTom kan købes nu. Prisen er 599 kroner..

Nu vil TomTom advare dig mod fotofælder